26. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 111612 της -/18 Αυγ. 1973 (ΦΕΚ  Β΄ 986) Περί καθορισμού λήξεων και επιτοκίου Εντόκων Γραμματίων. Έχοντες υπ’ όψει: 1.Τας διατάξεις του άρθρ. 2 του Ν.Δ. 3745/1957 «περί εκδόσεως Εντόκων Γραμματίων». 2.Την υπ’ αριθ. 188503/5-8-66 απόφασιν ημών «περί καθορισμού επιτοκίου Εντόκων Γραμματίων». 3.Την υπό της Νομισματικής Επιτροπής ληφθείσαν κατά τη υπ’ αριθ. 83/29-6-73 συνεδρίασιν αυτής απόφασιν «περί καθορισμού επιτοκίου των Εντόκων Γραμματίων του Δημοσίου», και 4.Την υπ’ αριθ. 54/11-1-72 απόφασιν της Επιτροπής Οικονομικών Υποθέσεων «περί αυξήσεως ορίου κυκλοφορίας και προϋποθέσεων εκδόσεως Εντόκων Γραμματίων του Δημοσίου», ως και την υπ’ αριθ. 519/31-7-1973 ομοίαν «περί καθορισμού επιτοκίου Εντόκων Γραμματίων του Δημοσίου», αποφασίζομεν: 1.Περιορίζομεν από 1ης Ιουλ. 1973 και εφεξής την έκδοσιν και ανανέωσιν των Εντόκων Γραμματίων Ν.Δ. 3745/1957 εις γραμμάτια εξαμήνου και δωδεκαμήνου λήξεως. 2.Ορίζομεν από της αυτής ως άνω χρονολογίας το επιτόκιον των γραμματίων τούτων, ως ακολούθως: α)Εις 7 1/2% ετησίως δια τα εξαμήνου λήξεως, και  β)Εις 7 3/4% ετησίως δια τα δωδεκαμήνου λήξεως. 3.Εγκρίνομε όπως, γραμμάτια τριμήνου προθεσμίας εκδοθέντα μέχρι της κοινοποιήσεως της αποφάσεως της Νομισματικής Επιτροπής της ληφθείσης κατά την υπ’ αριθ. 83/29-6-73 συνεδρίασιν αυτής, εξακολουθήσουν ισχύοντα μέχρι της λήξεών των. Η παρούσα δημοσιευθήτω δια της Εφημερίδος της Κυβερνήσεως. 